Boere in die Gamtoosvallei is uiters bekommerd oor die nuwe waterkwota wat van 1 Julie van krag sal wees. Die nuwe kwota moet nog aangekondig word.
Volgens me. Rienette Colesky, uitvoerende hoof van die GBR, sal die departement van waterwese ’n besluit oor die nuwe waterkwotas neem “ná ’n deeglike wetenskaplike ontleding waar al die waterbronne van die Algoastelsel en die vraag daaraan verbonde in ag geneem sal word.”
Volgens mnr. Tertius Meyer, voorsitter van die GBR en sitrusboer in die vallei, sal ’n watertoekenning van 25% tot 30% van boere se kwota hulle kan deurdra deur die volgende twee tot drie droë maande tot die volgende reëntyd in Oktober en November, wat saam met Maart en April histories die tydperke is wanneer die dam ’n deeglike toevloei van water het.
Hy voeg by dat ’n vloed of iets soortgelyk nou nodig sal wees vir die dam om op te vul, aangesien die opvangsgebiede baie droog is.
Volgens mnr. Marius van der Westhuizen, Hortgro se verteenwoordiger vir appels in die Oos-Kaap, het daar einde Mei goeie reën in veral die oostelike dele van die Langkloof, ’n opvanggebied vir die Kougadam, geval.
Boere in die Langkloof is in 2018 vir die eerste keer aan waterbeperkings uit hul eie damme en riviere onderwerp toe die Kougadam se vlak kritiek laag was, in ’n poging om die afloop na die dam te verbeter.
“As die Kougadam leeg is, beteken dit daar het nie genoeg water in die Langkloof geval nie en boere was reeds onder ’n natuurlike inperking,” sê Van der Westhuizen. “Dit is vir ons ’n bekommernis indien ons ook beperk sou word, want daar is ’n direkte korrelasie tussen oeste en vruggehalte vir die uitvoermark en waterbeskikbaarheid.”